โฆษกกระทรวงการต่างประเทศ เปิดเผย พบนักท่องเที่ยวไทย บนเกาะลอมบอก ที่มีเหตุการณ์แผ่นดินไหว รวมกว่า 200 คน ซึ่งทุกคนปลอดภัย
น.ส.บุษฎี สันติพิทักษ์ อธิบดีกรมสารนิเทศและโฆษกกระทรวงการต่างประเทศ กล่าวถึงกรณีที่ มีรายงานข่าวว่า คนไทยหลายร้อยคนติดอยู่บนเขาในเกาะลอมบอก ประเทศอินโดนีเซีย ที่เกิดเหตุแผ่นดินไหวทำให้ไม่สามารถลงจากภูเขาได้ ว่า กระทรวงการต่างประเทศทราบเรื่องดังกล่าวแล้ว โดยขณะนี้สถานเอกอัครราชทูตไทย ณ กรุงจาการ์ตา สามารถติดต่อกับกลุ่มคนไทยดังกล่าวได้แล้ว ซึ่งไม่มีผู้ที่ได้รับบาดเจ็บหรือเสียชีวิตจากเหตุการณ์ดังกล่าว และทราบว่าเป็นนักท่องเที่ยวไทยที่ขึ้นไปดูภูเขาไฟรินจานี บนเกาะลอมบอก โดยมีไกด์ชาวอินโดนีเซียพาขึ้นไปหลายกลุ่ม รวมกว่า 200 คน แต่หลังเกิดเหตุแผ่นดินไหวทำให้ดินถล่มปิดทางลง ขณะนี้ได้ขอให้คนไทยทั้งหมดรวมกลุ่มกันไว้ ขณะที่ทางสถานทูตได้ประสานกับทางการอินโดนีเซียเพื่อให้ความช่วยเหลือคนไทยทั้งหมดแล้ว ล่าสุดหน่วยงานกู้ภัยของอินโดนีเซียได้ส่งทีมไปช่วยเหลือในพื้นที่แล้ว 4 จุด